A BIZOTTSÁG HATÁROZATA
(2007. október 31.)
az egyesült királyságbeli ragadós száj- és körömfájás elleni egyes védekezési intézkedésekről szóló 2007/554/EK határozat módosításáról
(az értesítés a C(2007) 5284. számú dokumentummal történt)
(EGT-vonatkozású szöveg)
(2007/709/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
mivel:
(1)
A ragadós száj- és körömfájás Egyesült Királyságban nemrég észlelt felbukkanását követően a Bizottság elfogadta az egyesült királyságbeli ragadós száj- és körömfájás elleni egyes védekezési intézkedésekről szóló, 2007. augusztus 9-i 2007/544/EK bizottsági határozatot (3), hogy megerősítse az említett tagállam által a ragadós száj- és körömfájás elleni védekezésre irányuló közösségi intézkedésekről szóló, 2003. szeptember 29-i 2003/85/EK tanácsi irányelv (4) keretében hozott védekezési intézkedéseket.
(2)
A 2007/544/EK határozat megállapítja, milyen szabályok mellett lehet a biztonságosnak tekintett - azaz vagy a nagy-britanniai korlátozások bevezetése előtt, korlátozás alá nem eső területekről származó nyersanyagok felhasználásával készült, vagy a ragadós száj- és körömfájás vírusának semlegesítésére alkalmas kezelésnek alávetett - termékeket az Egyesült Királyság magas és alacsony kockázatú területeiről elszállítani.
(3)
A 2007/664/EK határozat elfogadásával a Bizottság szabályokat állapított meg bizonyos húskategóriáknak egy kiegészítő III. mellékletben felsorolt azon területekről való kiszállítására, amelyeken a vágás előtt legalább 90 napig nem regisztrálták a ragadós száj- és körömfájás kitörését, és amelyek megfelelnek bizonyos meghatározott feltételeknek.
(4)
Az Egyesült Királyság által benyújtott információk alapján most már - a legutóbbi megerősített kitörést követő lappangási időszaknál hosszabb idő elteltével - helyénvaló feloldani bizonyos korlátozásokat azon húsra valamint fagyasztott spermára, petesejtre és embrióra vonatkozóan, amelyeket olyan területeken tartott állatokból nyernek ki, ahol 2007-ben nem tapasztalták ragadós száj- és körömfájás kitörését.
(5)
Az Egyesült Királyság járványügyi helyzete és regionális felosztása miatt, továbbá figyelembe véve a ragadós száj- és körömfájástól mentes státus visszaszerzésének feltételeit, 2007. december 15-ig meg kell hosszabbítani a 2007/554/EK határozat alkalmazását.
(6)
A 2007/554/EK határozatot ezért a fentieknek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2007/554/EK határozat az alábbiak szerint módosul:
1.
A 2. cikk (4) bekezdésének helyébe a következő szöveg lép:
„(4) A (2) bekezdésben előírt tilalom nem alkalmazandó az olyan húsra, amely el van látva a 854/2004/EK rendelet I. melléklete I. szakaszának III. fejezetében előírt állat-egészségügyi jelöléssel, feltéve hogy:
a)
a hús egyértelműen azonosítva van, és előállítása óta elkülönítve szállították és tárolták az olyan hústól, amely ezzel a határozattal összhangban nem szállítható ki az I. mellékletben felsorolt területekről;
b)
a hús megfelel az alábbi feltételek egyikének:
i.
2007. július 15. előtt nyerték ki, vagy
ii.
olyan állatból származik, amelyet a vágás előtt legalább 90 napig neveltek, és le is vágtak; vagy ragadós száj- és körömfájásra fogékony vadon élő vadfajokból (a továbbiakban: vadon élő vad) kinyert hús esetén az I. és a II. mellékletben felsorolt területeken kívül öltek le; vagy
iii.
megfelel a c), d) és e) pontban meghatározott feltételeknek;
c)
a húst ragadós száj- és körömfájásra fogékony háziasított patás- vagy tenyésztett olyan vadfajokból (a továbbiakban: tenyésztett vad) nyerték, amelyek a III. melléklet 4-7. oszlopa közül valamelyikben meghatározott megfelelő húskategóriához tartoznak, és teljesítik az alábbi feltételeket:
i.
az állatokat a vágás előtt legalább 90 napig a III. melléklet 1., 2. és 3. oszlopában meghatározott területen lévő gazdaságban nevelték, ahol legalább ezen idő alatt nem tört ki ragadós száj- és körömfájás;
ii.
a vágóhídra szállítás előtti 21 napban vagy - tenyésztett vad esetében - a gazdaságban történő levágás időpontja előtt az állatok az illetékes állat-egészségügyi hatóság felügyelete alatt álltak egyetlen olyan gazdaságban, amely körül legalább 10 km-es sugarú körben, legalább a berakodás előtti 30 napban nem tört ki ragadós száj- és körömfájás;
iii.
a ii. alpontban említett gazdaságba nem lépett be ragadós száj- és körömfájásra fogékony fajhoz tartozó állat a berakodást megelőző 21 napban, vagy - tenyésztett vad esetében - a gazdaságban történő levágást megelőző 21 napban, kivéve a ii. alpont feltételeit teljesítő beszállító gazdaságból érkező sertések esetében, amikor a 21 napos időszak 7 napra csökkenhet;
Az illetékes hatóság azonban engedélyezheti a ii. alpontban említett gazdaságba azon ragadós száj- és körömfájásra fogékony fajhoz tartozó állat bevitelét, amely megfelel az i. és ii. alpontban meghatározott feltételeknek, és amely
-
olyan gazdaságból érkezik, ahová a ii. alpontban említett gazdaságba történő elszállítást megelőző 21 napban nem vittek be ragadós száj- és körömfájásra fogékony fajhoz tartozó állatot, kivéve a beszállító gazdaságból érkező sertések esetében, amikor a 21 napos időszak 7 napra csökkenthető; vagy
-
a ii. pontban említett gazdaságba történő elszállítást megelőző 10 napon belül negatív eredménnyel végezték el rajta a ragadós száj- és körömfájás betegségének vírusa elleni antitestekre vonatkozó vizsgálatot; vagy
-
olyan gazdaságból érkezik, amelyben negatív eredménnyel végeztek el egy olyan mintavételezési protokollt követő szerológiai vizsgálatot, amely a ragadós száj- és körömfájás 5 %-os előfordulási gyakoriságát legalább 95 %-os megbízhatósággal képes kimutatni.
iv.
az állatokat vagy - a gazdaságban levágott tenyésztett vad esetében - a hasított testeket a ii. alpontban említett gazdaságból hivatalos ellenőrzés mellett szállították a kijelölt vágóhídra olyan közlekedési eszközzel, amelyet a berakodás előtt megtisztítottak és fertőtlenítettek;
v.
az állatokat a vágóhídra érkezésük után 24 órán belül levágták, elkülönítve azoktól az állatoktól, amelyeknek a húsa nem szállítható ki az I. mellékletben felsorolt területről;
d)
a húst, amennyiben a III. melléklet 8. oszlopában pozitív jelölést kapott, olyan vadon élő vadból nyerték, amelyet olyan területen öltek le, ahol a leölést megelőző 90 napban és a III. melléklet 1., 2. és 3. oszlopában meg nem jelölt területektől legalább 20 km-re nem tört ki ragadós száj- és körömfájás;
e)
A c) és d) pontban említett húsnak ezen kívül a következő feltételeknek is meg kell felelnie:
i.
az ilyen hús kiszállítását az Egyesült Királyság illetékes állat-egészségügyi hatósága kizárólag akkor engedélyezheti, ha
-
a c) pont iv. alpontjában említett állatot úgy szállították a létesítménybe, hogy nem került kapcsolatba olyan gazdaságokkal, amelyek nem a III. melléklet 1., 2. és 3. oszlopában megjelölt területeken találhatók; és
-
a létesítmény nem Surrey grófságban található;
ii.
a hús folyamatosan egyértelműen azonosítva van, illetve az I. mellékletben felsorolt területekről ki nem szállítható hústól elkülönítve dolgozzák fel, tárolják és szállítják;
iii.
a ragadós száj- és körömfájás betegségnek nem állapítható meg klinikai jele vagy post-mortem bizonyítéka a hatósági állatorvos által elvégzett post-mortem vizsgálat során vagy - tenyésztett vad esetében - a c) pont ii. alpontjában említett gazdaságban történő levágás során vagy - vadon élő vad esetében - a vadfeldolgozó létesítményben;
iv.
a c) és d) pontban említett állat post-mortem vizsgálatát követően a hús legalább 24 órán keresztül az e) pont iii. alpontjában említett létesítményben vagy gazdaságban marad;
v.
fel kell függeszteni a hús további előkészítését az I. mellékletben megjelölt területről való kiszállításra:
-
abban az esetben, ha ragadós száj- és körömfájást diagnosztizáltak az e) pont iii. alpontjában említett létesítményekben vagy gazdaságokban a jelen lévő állatok levágásáig és valamennyi hús és állati tetem eltávolításáig, és legalább 24 óra eltelt ezen létesítmények vagy gazdaságok hatósági állatorvos által ellenőrzött teljes megtisztításának és fertőtlenítésének befejezése óta, és
-
abban az esetben, ha ugyanezekben a létesítményekben levágták azokat a ragadós száj- és körömfájásra fogékony állatokat, amelyek a (4) bekezdés c) és d) pontjában meghatározott feltételeket nem teljesítő és az I. mellékletben felsorolt területeken található gazdaságokból érkeztek, ezeknek az állatoknak a levágásáig és a létesítmények hatósági állatorvos által ellenőrzött teljes megtisztításának és fertőtlenítésének befejezéséig;
vi.
a központi állat-egészségügyi hatóságok megküldik a többi tagállamnak és a Bizottságnak azon létesítmények és gazdaságok jegyzékét, amelyeket a c), d) és e) pontok alkalmazása céljából jóváhagytak.”
2.
A 6. cikk (2) bekezdésének helyébe a következő szöveg lép:
„(2) Az (1) bekezdésben előírt tilalmakat nem kell alkalmazni:
a)
2007. július 15. előtt kinyert sperma, petesejt és embrió esetében;
b)
a 88/407/EGK, a 89/556/EGK, a 90/429/EGK és a 92/65/EGK irányelvben meghatározott feltételekkel összhangban az Egyesült Királyságba bevitt, szarvasmarhaféléktől származó fagyasztott sperma és embriók, sertésektől származó fagyasztott sperma, valamint juh- és kecskeféléktől származó fagyasztott sperma és embriók esetében, melyeket az Egyesült Királyságba való behozataluk óta az (1) bekezdés alapján ki nem szállítható spermától, petesejtektől és embrióktól elkülönítve tároltak és szállítottak;
c)
a begyűjtés előtt legalább 90 napig és a begyűjtés alatt a III. melléklet 1., 2. és 3. oszlopában megjelölt területen tartott szarvasmarhaféléktől, sertésektől, juh- és kecskeféléktől származó fagyasztott sperma és embriók esetében, amelyek:
i.
a kiszállítás előtt legalább 30 napig engedélyezett körülmények között tartottak, és
ii.
olyan donorállatoktól gyűjtötték, amelyeket a ragadós száj- és körömfájástól a sperma begyűjtését megelőzően legalább három hónapig, utána pedig 30 napig mentes gazdaságokban tartottak, és ezektől számítva 10 km sugarú körön belül a begyűjtést megelőzően legalább 30 napig nem tapasztaltak ragadós száj- és körömfájást.
Az a), b) és c) pontban említett sperma kiszállítása előtt a központi állat-egészségügyi hatóságok megküldik a többi tagállamnak és a Bizottságnak azon központok és munkacsoportok jegyzékét, amelyeket e bekezdés alkalmazása céljára jóváhagytak.”
3.
A 17. cikkben a „2007. november 15-ig” helyébe „2007. december 15-ig” lép.
4.
A III. melléklet helyébe e határozat melléklete lép.
2. cikk
A tagállamok módosítják a kereskedelemre vonatkozó intézkedéseiket annak érdekében, hogy azok megfeleljenek e határozatnak. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2007. október 31-én.